Kódógō á sí, ó fyɛ̂ á ngūmá, ǎ Yērúzalɛm, m̀fyɛ wóē ó sɔ́ yǎ, ńdɔ̄ fə̄ dúmá Ńtí lə́ kwí yǎ ábə wa. 2Amú sí ésə e nɔdɔ́ á díbī étēde, məyɔŋ mə́sə̄ mə́ nə̄ á ńkūd díbī étēde, ḿfág wóe, Ǹtí a yi kwí ábə wa anə́ mə̄kwí mə́ dzób, dúmá díé lâyi yénē ábə wa. 3Μəyɔŋ mâyi wulu ai m̀fyɛ wóe, miǹkúkúmá mí ngatoŋ engə́ngə́ŋ dzóe. 4Sámá mís, ó kə wabəbə, támə́ yēn, ébá bə́sə̄ bə́ sɔ́ tógǎn bā, bâzu ábə wa, bɔ́n bóē bâyi sɔ́ óyǎb, bəngɔn bóē bə́ kódogo á sí á mgbág dzoe. 5Ábōg wāyi yén nālá, wayi sán ai miǹtag; ǹnə́m wâyi wa vús âbum ai miǹtag, ḿból wāyi yén ákúmá máŋ á zaa wa á zēn, akúmá məyɔŋ lâyi fúguzu ábə wa. 6Ǹkundǎ bəkámɛl wâyi wa dzyé á dzāl, esámbá bədromadɛ̂r yā Mádian ai Éfa; bə́sə̄ bâyi sɔ́ á Sába, bə́ bə̄gə́ mvɔ́d ai otú, bə́ zaa bâyēdan dúmá Ńtí. 7Miǹkunda miǹtómba mísə yā Kédar myǎyi kóan ábə wa, bə́yóm miǹtómbā bə́sə̄ yā Nebayoth bâyi bɔ ású ólugú woe; myâyi bɛ́d álatâr wama, á miǹtag étēde; owé, mayi dzáman ai məfon ndá ya məfon máma. 8Bəzá bə́ nə́ hālá ? Báyə̄lə anə́ ńkūd, anə́ zum á mūmbá mábán; 9owé, bilǒn byátə̄g mā mɔ́, bifungá yā Tarsis bí tə́lə̄ ósú, bí zaag ai bɔ́n bóē yā básɔ́ óyǎb, ai akúmá dábán, ai mvɔ́d dzābán, ású ólugú Ǹtondôbə Zambá woe, ású ólugú M̀fúfúbu yǎ Ísraɛ̂l yǎ ā və̄ wa məfon moe. 10Bɔ́n bə́ mān áyɔŋ bâyi sɔ́ lōŋ mim̀fǐm yā óngóla wóe, miǹkúkúmá myábán mí zaa wa bɔ̌ bīsíé, amú ḿból mə̄ ngábímī wa á ólún á yōb, ńdɔ̄ ábōg dī malə́de wa mvam ai edǐŋ dzáma. 11Mim̀bɛ́ mí óngólā míe myǎyi yôbo kɔ́m ésə ai alú ai amǒs mí tɔ́á təge diiban, nə́ bə́ nyílī ábə wa akúmá məyɔŋ ai miǹkunda myábán, á ńsāmbá ! 12Áyɔŋ ngə́ édzóē yáyi wa bɔ̌ təge syé, lâyi dzáŋ, məyɔŋ mə́ mān lígī və bilíg.